Informacija apie 2013 m. sausio 16 d. posėdį
2013 m. sausio 16 d. įvyko Komisijos posėdis, kuriame buvo nagrinėjami šie klausimai:

1. Renatos Arnauskaitės peticijos „Dėl visuomenės informavimo ir antrinės teisinės pagalbos įstatymo pakeitimų“ nagrinėjimas iš esmės.

2. Dėl Kęstučio Vilkausko kreipimosi „Dėl Lietuvos Respublikos tabako kontrolės įstatymo 8 straipsnio pakeitimo“. 

3. Dėl  Kęstučio Vilkausko kreipimosi „Dėl alaus ir  alaus gėrimo pavadinimo rašymo ant produkto taros etiketės“.
4. Dėl  Kęstučio Vilkausko kreipimosi „Dėl terorizmo sampratos išplėtimo“.  
5. Dėl Antano Algimanto Miškinio kreipimosi  „Dėl Lietuvos Respublikos administracinių ginčų komisijų įstatymo papildymo“ pripažinimo peticija.

6. Dėl Vilniaus apygardos administracinio teismo šaukimo dalyvauti 2013 m. vasario  5 d. svarstyme bylos Dėl Rimanto Astrausko ir Linutės Skliutienės skundo dėl Peticijų komisijos sprendimo nepripažinti jų kreipimosi peticija.

7. Dėl Tomo Lapinsko kreipimosi„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.
Pirmuoju klausimu buvo priimtas sprendimas atmesti Renatos Arnauskaitės peticijoje „Dėl visuomenės informavimo ir antrinės teisinės pagalbos įstatymų“ pateiktus pasiūlymus:

1) išbraukti Lietuvos Respublikos valstybės garantuojamos teisinės pagalbos įstatymo (toliau – Įstatymas) 11 straipsnio 6 dalies 3 punktą: „antrinė teisinė pagalba neteikiama, jeigu pareiškėjas kreipiasi dėl neturtinės žalos, susijusios su garbės ir orumo gynimu, tačiau jis nepatyrė turtinės žalos“;  

2) papildyti Įstatymo 11 straipsnį nuostata, kad „aiškiau būtų apibrėžiamos pajamos, kada priklauso valstybinė teisinė pagalba“;  

3) pakeisti arba padaryti tam tikras išimtis, dėl pajamų lygių, kada kompensuojama (suteikiama) valstybės garantuojama teisinė pagalba, sumažinti laikotarpį.  
Toks sprendimas buvo priimtas dėl šių motyvų:

1) atmesti peticijoje pateiktą pasiūlymą išbraukti Lietuvos Respublikos valstybės garantuojamos teisinės pagalbos įstatymo (toliau – Įstatymas) 11 straipsnio 6 dalies 3 punktą, kuriame nustatyta, kad antrinė teisinė pagalba neteikiama, jeigu pareiškėjas kreipiasi dėl neturtinės žalos, susijusios su garbės ir orumo gynimu, tačiau jis nepatyrė turtinės žalos, buvo nuspręsta todėl, kad teisė gauti antrinę teisinę pagalbą nėra absoliuti, prigimtinė ir neribojama. Ją suteikia pati valstybė, savo iniciatyva ir savo nuožiūra, ir tik tokia apimtimi, kokia ji yra pajėgi šią teisę garantuoti. Antrinės teisinės pagalbos instituto paskirtis – suteikti kokybišką, efektyvią ir ekonomiškai pagrįstą teisinę pagalbą, ginant teisėtus interesus tų asmenų, kuriems tokia pagalba būtiniausia. Atsižvelgiant į tai, net ir esant formalioms sąlygoms, kai asmeniui antrinė teisinė pagalba turėtų būti teikiama, Įstatymas numato tam tikrus apribojimus. Tokiais ribojimais laikytini ir  Įstatymo 11 straipsnio 6 dalyje numatyti atvejai, kuriais antrinė teisinė pagalba nėra teikiama. Įstatymo 11 straipsnio 6 dalyje nustatyti ribojimai yra pagrįsti, jeigu šie ribojimai atitinka tarptautinius standartus. 2003 m. sausio 27 d. Tarybos direktyvos 2003/8/EB, numatančios teisę kreiptis j teismą įgyvendinimo tarptautiniuose ginčuose pagerinimą nustatant minimalias bendras teisinės pagalbos tokiems ginčas taisykles, preambulės 17 punkte taip pat numatyta, kad galima atmesti tokius teisinės pagalbos prašymus, kai prašytojas kreipiasi dėl garbei ir orumui padarytos žalos atlyginimo, tačiau jis nepatyrė jokių materialinių ar finansinių nuostolių. Įvertinus tai, kad valstybės gali skirti ribotus finansinius išteklius nemokamos teisinės pagalbos užtikrinimui, visuotinai pripažįstama, kad bylos dėl neturtinės žalos, susijusios su garbės ir orumo gynimu, atlyginimo, jeigu nebuvo patirta turtinė žala, nepriskirtinos prie tų svarbiausių interesų, kuriuos ginant valstybė turėtų pareigą garantuoti nemokamą teisinę pagalbą.

2) pareiškėjos pasiūlymą papildyti Įstatymo 11 straipsnį buvo nuspręsta atmesti todėl, kad nėra tikslinga šiame straipsnyje nustatyti turto ir pajamų lygius antrinei teisinei pagalbai gauti. Pagal Įstatymo 11 straipsnio 2 dalį turto ir pajamų lygius antrinei teisinei pagalbai gauti nustato Lietuvos Respublikos Vyriausybė. Tai yra padaryta Lietuvos Respublikos Vyriausybės 2006 m. gegužės 25 d. nutarimu Nr. 470 „Dėl asmenų turto ir pajamų lygių antrinei teisinei pagalbai gauti nustatymo“. Kartu pažymėtina, kad turto ir pajamų lygių nustatymas Įstatyme gali apsunkinti reagavimą į pokyčius, reikšmingus asmens turtinės padėties nustatymui;

3) pasiūlymą „padaryti tam tikras išimtis“ asmens turto ir pajamų lygiui, teikiant valstybės garantuojamą teisinę pagalbą, buvo nuspręsta atmesti todėl, kad  Įstatymo 12 straipsnis numato gana daug grupių asmenų, kuriems antrinė teisinė pagalba teikiama, nepriklausomai nuo turto ir pajamų lygio, todėl nustatyti daugiau išimčių nėra pagrindo. Šiuo metu galiojančiame Įstatymo 12 straipsnyje nustatyta, kad antrinę teisinę pagalbą, nepriklausomai nuo turto ir pajamų lygio, turi teisę gauti asmenys, gaunantys socialinę pašalpą pagal Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymą, asmenys, pateikę įrodymus, kad negali disponuoti savo turtu ir lėšomis ir dėl to jų turtas ir metinės pajamos, kuriais jie gali laisvai disponuoti, neviršija Lietuvos Respublikos Vyriausybės nustatytų turto ir pajamų lygių teisinei pagalbai gauti bei kiti asmenys, nurodyti Įstatymo 12 straipsnyje. Be to, Įstatyme nustatyti du turto ir pajamų lygiai: pirmasis turto ir pajamų lygis, kai teisinė pagalba apmokama 100 procentų, ir antrasis turto ir pajamų lygis, kai teisinė pagalba apmokama 50 procentų. Pažymėtina ir tai, kad turto ir pajamų lygius antrinei teisinei pagalbai gauti lemia ne tik gaunamos pajamos ir turimas turtas, bet ir išlaikytinių skaičius.  Atsižvelgiant į tai, manytina, kad valstybės garantuojamos teisinės pagalbos teikimą reglamentuojantys teisės aktai nustato pakankamai kriterijų, padedančių įvertinti tikrąją asmens, besikreipiančio dėl antrinės teisinės pagalbos turtinę padėtį, bei užtikrina, kad valstybės garantuojama teisinė pagalba būtų prieinama kuo platesniam asmenų ratui;
4) pareiškėjos pasiūlymą dėl laikotarpio, už kurį turi būti pateikta Metinė gyventojo (šeimos) turto deklaracija (toliau – deklaracija), buvo nuspręsta atmesti todėl, kad antrinės teisinės pagalbos instituto paskirtis – suteikti kokybišką, efektyvią ir ekonomiškai pagrįstą teisinę pagalbą, ginant teisėtus interesus tų asmenų, kuriems tokia pagalba būtiniausia. Tuo tarpu, sutrumpinus laikotarpį, už kurį turi būti pateikta deklaracija, gali atsitikti taip, kad asmens tikra turtinė padėtis nebus įvertinta tinkamai, ir antrinė teisinė pagalba bus teikiama asmeniui, kuris turi pakankamai lėšų teisinei pagalbai užsitikrinti. 
Ši Komisijos išvada Seimo Statuto nustatyta tvarka bus pateikta Seimui, kuris priims šiuo klausimu galutinį sprendimą.
Antruoju klausimu buvo priimtas sprendimas buvo nuspręsta, kad Kęstučio Vilkausko kreipimasis „Dėl Lietuvos Respublikos tabako kontrolės įstatymo 8 straipsnio pakeitimo“ neatitinka Peticijų įstatymo nustatytų reikalavimų. Joje pateikti pasiūlymai pakeisti Lietuvos Respublikos tabako kontrolės įstatymo (toliau – Įstatymas) 8 straipsnio 5 ir 6 dalis išdėstyti, nesilaikant šiuo metu galiojančios Įstatymo 8 straipsnio 5 ir 6 dalių redakcijos. 

Pareiškėjas siūlo pakeisti Įstatymo 8 straipsnio 5 dalį ir ją išdėstyti taip: „5. tabako gamintojai, ženklintojai, ženklindami tabako gaminius, be kitos teisės aktuose nustatytos informacijos, ant kiekvieno vartotojui parduoti skirto tabako gaminių pakelio (pakuotės), taip pat bet kokios išorinės tabako gaminių pakuotės, kurioje supakuoti tabako gaminiai gali būti parduodami vartotojui per mažmeninės prekybos įmones, privalo pateikti įspėjamuosius atvaizdus ir užrašus Lietuvos Respublikos valstybine kalba apie tabako gaminių kenksmingą poveikį sveikatai, o ženklindami cigaretes - nurodyti ir dervų, nikotino bei anglies monoksido kiekius cigaretėse. Ant cigarečių pakelio (pakuotės), taip pat bet kokios išorinės cigarečių pakuotės, kurioje supakuotos cigaretės, tabako pakuotės, kurioje supakuotas tabakas gali būti parduodamos vartotojui per mažmeninės prekybos Įmones, negali būti pateikta jokia kita šiame straipsnyje nenustatyta vaizdinė ar grafinė informacija, išskyrus nustatytos formos prekės ženklą ar prekės vardą.“


Tuo tarpu, šiuo metu Įstatymo 8 straipsnio 5 dalis nustato, kad „tabako gaminių gamintojai, ženklintojai, ženklindami tabako gaminius, be kitos teisės aktuose nustatytos informacijos, ant kiekvieno vartotojui parduoti skirto tabako gaminių pakelio (pakuotės), taip pat bet kokios išorinės tabako gaminių pakuotės, kurioje supakuoti tabako gaminiai gali būti parduodami vartotojui mažmeninės prekybos vietose, Lietuvos Respublikos valstybine kalba privalo pateikti įspėjamuosius užrašus apie tabako gaminių kenksmingą poveikį sveikatai, o ženklindami cigaretes –  nurodyti ir dervų, nikotino bei anglies monoksido kiekius cigaretėse.“


Atsižvelgus į tai, yra neaišku, ar siūloma išbraukti iš šios dalies žodį „gaminių“, papildyti ją žodžiu „atvaizdus“, taip pat pakeisti formuluotę „vietose, Lietuvos Respublikos valstybine kalba“.


   Pareiškėjas siūlo pakeisti Įstatymo 8 straipsnio 6 dalį ir ją išdėstyti taip: „6. įspėjamųjų atvaizdų ir užrašų apie tabako gaminių kenksmingą poveikį sveikatai turinį, šiems užrašams, atvaizdams, taip pat dervų, nikotino ir anglies monoksido kiekio nuorodoms ant tabako gaminių pakuočių privalomą skirti plotą, vietą, kitus šių užrašų, atvaizdų bei nuorodų ir kitų rekvizitų pateikimo ženklinant Lietuvos Respublikoje parduodamus tabako gaminius taisykles, cigarečių pakelio (pakuotės), taip pat bet kokios išorinės cigarečių pakuotės, kurioje supakuotos cigaretės gali būti parduodamos vartotojui per mažmeninės prekybos įmones, spalvą, prekės ženklo atvaizdo pateikimo vietą, plotą, prekės vardą, sudarančių raidžių ir (ar) skaičių šriftą, jo dydį bei spalvą tvirtina Lietuvos Respublikos Vyriausybės įgaliota institucija.“


    Šiuo metu ši dalis nustato, kad „6. įspėjamųjų užrašų apie tabako gaminių kenksmingą poveikį sveikatai turinį, šiems užrašams, taip pat dervų, nikotino ir anglies monoksido kiekio nuorodoms ant tabako gaminių pakuočių privalomą skirti plotą, vietą, kitus šių užrašų bei nuorodų ir kitų rekvizitų pateikimo ženklinant Lietuvos Respublikoje parduodamus tabako gaminius taisykles tvirtina Lietuvos Respublikos Vyriausybės įgaliota institucija“.


     Atsižvelgus į tai, neaišku, ar siūloma papildyti šią dalį žodžiu „atvaizdų“.
Trečiuoju klausimu buvo nuspręsta, kad Kęstučio Vilkausko peticija „Dėl alaus ir alaus gėrimo pavadinimo rašymo ant produkto taros etiketės“ nebus nagrinėjama  Peticijų įstatymo nustatyta tvarka, nes ji neatitinka minėto įstatymo nustatytų reikalavimų: peticija nepasirašyta, joje nesuformuluoti pasiūlymai ir reikalavimai, tik pateiktos rekomendacijos, kurių daugelio tenkinimui nereikia keisti, papildyti įstatymą, įstatymą pripažinti netekusiu galios ar priimti naują įstatymą.

Atsižvelgus į tai ir vadovaujantis Peticijų įstatymo 2 straipsniu, 4 straipsnio 2 dalimi, peticija grąžinama pareiškėjui. 

Ketvirtuoju klausimu buvo nuspręsta Kęstučio Vilkausko peticijos „Dėl terorizmo sampratos išplėtimo“ nenagrinėti Peticijų įstatymo nustatyta tvarka, kadangi ji neatitinka minėto įstatymo nustatytų reikalavimų: peticijoje nesuformuluoti pasiūlymai ir reikalavimai, tik pateiktos išvados, kurių tenkinimui nereikia keisti, papildyti įstatymą, įstatymą pripažinti netekusiu galios ar priimti naują įstatymą.

Kartu pareiškėjas informuojamas, kad Seime yra svarstomas Lietuvos Respublikos baudžiamojo kodekso pakeitimų ir papildymų įstatymo projektas Nr. XIP-925, kuriuo siekiama išspręsti su terorizmu susijusius klausimus.
Penktuoju klausimu buvo priimtas sprendimas Antano Algimanto Miškinio kreipimąsi „Dėl Lietuvos Respublikos administracinių ginčų komisijų įstatymo papildymo“ pripažinti peticija ir priimti ją nagrinėti.

Šeštuoju klausimu Komisija, vadovaudamasi Lietuvos respublikos administracinių bylų teisenos įstatymo 16 straipsnio 2 dalyje įtvirtinta imperatyvia norma, kad administracinių teismų kompetencijai nepriskiriama tirti Respublikos Prezidento, Seimo, Seimo narių, Ministro Pirmininko, Vyriausybės (kaip kolegialios institucijos) veiklos ir atsižvelgusi į tai, kad Komisija savo 2012 m. rugsėjo 27 d. rašte prašė Teismo bylą nutraukti, priėėm sprendimą prašyti Teismo bylą nagrinėti Komisijai nedalyvaujant.
Septintuoju klausimu buvo priimtas sprendimas Tomo Lapinsko peticijoje pateiktą pasiūlymą iš Bausmių vykdymo kodekso (toliau –BVK) 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ pripažinti peticija ir priimti ją nagrinėti.

Komisija, vadovaudamasi Peticijų įstatymo 3 straipsnio 2 dalimi, taip pat nusprendė peticijoje pateiktą pasiūlymą „BVK 157 straipsnio 2 dalies žodžius „gali būti“ pakeisti į „privalo būti“ nepripažinti peticija, kadangi siūlymas gali prieštarauti Lietuvos Respublikos Konstitucijai: jos 109 straipsnis nustato, kad „teisėjas ir teismai, vykdydami teisingumą, yra nepriklausomi“, o 114 straipsnis – „valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę“.
Komisijų biuro vedėja Janina Šniaukštienė
